Nog koue in aantog | News24
Nog koue in aantog
WARM op die spore van die koudste dag wat Baaienaars verlede week sedert 2014 ervaar het, het die kwik Sondag-oggend selfs verder gedaal.
Volgens Deon van der Mescht van die SA weerkantoor, was die minimum temperatuur Sondag-oggend 0.5 °C by die Port Elizabeth lug-hawe en -0.1 °C by Port Alfred lughawe.
Boonop moet Oos-Kapenaars nie te haastig wees om die komberse en serpe weg te pak nie, met nog koue weer wat vandag in aantog is.
Volgens Van der Mescht, het daar die afgelope naweek ligte sneeu voorgekom op pieke in die Outeniqua-berge, Tsitsikamma-berge, Kouga-berge, Sneeuberge, Winterberge en suidelike Drakensberge. “Sterk tot stormsterk-wind langs die kus het die aanvoelbare temperatuur Vrydagnag tot benede 5 °C langs die Tuinroete gedwing,” het Van der Mescht gesê.
Garth Sampson, van die Oos-Kaapse weerkantoor het verlede Woensdag aan Die Burger gesê dat die kwik op daardie dag tot 1,9 °C gedaal het wat die koudste is sedert 2014 toe die tempe-ratuur tot 1,4°C gedaal het. “Dit moet nog onder -0,7 °C daal om die rekordboeke te haal,” het Sampson gesê.
“’n Koue front word teen Woensdag (vandag) weer oor die suidelike dele van die Wes- en Oos-Kaap verwag. Die jongste voorspellingsmodelle dui aan dat vriesvlakke weer laag genoeg kan daal om sneeu teweeg te bring oor etlike pieke in die twee provinsies, het Van der Mescht gesê.